জয়পুরহাট জেলায় চলতি ২০১৬-২০১৭ রবি মৌসুমে ১১ হাজার হেক্টর জমিতে এবার সরিষা চাষ হয়েছে। আবহাওয়া ভালো থাকায় বাম্পার ফলনের সম্ভাবনা রয়েছে বলে জানান কৃষি কর্মকর্তারা। জেলা কৃষি সম্প্রসারণ অধিদপ্তর সূত্র জানায়, জেলায় এবার সরিষা চাষ লক্ষ্যমাত্রার মধ্যে রয়েছে জয়পুরহাট সদর উপজেলায় ৩ হাজার ৩শ ২০ হেক্টর, পাঁচবিবি উপজেলায় ৪ হাজার ৭শ’ হেক্টর, আক্কেলপুর উপজেলায় ১ হাজার ২শ’ ৭৫ হেক্টর, ক্ষেতলাল উপজেলায় ১ হাজার ৪শ’ ৫০ হেক্টর এবং কালাই উপজেলায় ২শ’ ৫৫ হেক্টর। এতে সরিষার উৎপাদন লক্ষ্যমাত্রা ধরা হয়েছে ১৩ হাজার ৫৫৫ মেট্রিক টন। জেলা কৃষি সম্প্রসারণ অধিদপ্তর বলেছে, সরিষা চাষে সফলতার জন্য কৃষক পর্যায়ে প্রশিক্ষণসহ উন্নত প্রযুক্তির ব্যবহার ও উন্নতমানের বীজ সরবরাহ নিশ্চিত করা হয়েছে। বেসরকারি উন্নয়ন সংস্থা ও ব্যাংকগুলো কৃষকদের স্বল্পসুদে ঋণ প্রদানের ব্যবস্থা করেছে। আবহাওয়া ভালো থাকায় সরিষার ফলন এবারও বাম্পার হওয়ার সম্ভাবনা রয়েছে বলে আশা প্রকাশ করেছে কৃষি কর্মকর্তা ও কৃষকরা।